CELEX: 62007CN0568
Language: da
Date: 2007-12-21 00:00:00
Title: Sag C-568/07: Sag anlagt den 21. december 2007 — Kommissionen for De Europæiske Fællesskaber mod Den Hellenske Republik

8.3.2008   
            
            
               DA
            
            
               Den Europæiske Unions Tidende
            
            
               C 64/25
            
         Sag anlagt den 21. december 2007 — Kommissionen for De Europæiske Fællesskaber mod Den Hellenske Republik
   (Sag C-568/07)
   (2008/C 64/37)
   Processprog: græsk
   Parter
   
      Sagsøger: Kommissionen for De Europæiske Fællesskaber (ved G. Zavvos og E. Traversa)
   
      Sagsøgt: Den Hellenske Republik
   Sagsøgerens påstande
   
               —
            
            
               Det fastslås, at Den Hellenske Republik har tilsidesat forpligtelser i henhold til artikel 43 EF og 48 EF, idet den ikke har gennemført de nødvendige foranstaltninger til opfyldelse af Domstolens dom afsagt den 21. april 2005 i sag C-140/03.
            
         
               —
            
            
               Den Hellenske Republik pålægges at betale Kommissionen en bøde på 70 956 EUR for hver dags forsinkelse med opfyldelsen af dommen i sag C-140/03 fra den dag, hvor der afsiges dom i nærværende sag, indtil den dag, hvor dommen i sag C-140/03 er blevet opfyldt.
            
         
               —
            
            
               Den Hellenske Republik pålægges at betale Kommissionen et samlet beløb, hvis størrelse fastsættes ved at multiplicere et dagligt beløb med antallet af de dage, i hvilke forpligtelserne ikke er opfyldt, fra den dag, hvor der blev afsagt dom i sag C-140/03, indtil afsigelse af dommen i nærværende sag.
            
         
               —
            
            
               Den Hellenske Republik tilpligtes at betale sagens omkostninger.
            
         Søgsmålsgrunde og væsentligste argumenter
   
               1.
            
            
               I dom afsagt den 21. april 2005 i sag C-140/03, Kommissionen mod Den Italienske Republik angående begrænsninger for åbning og drift af optikerforretninger i strid med artikel 43 EF og 48 EF, kendte De Europæiske Fællesskabers Domstol følgende for ret:
               
                           »1)
                        
                        
                           Den Hellenske Republik har tilsidesat artikel 43 EF, idet den har udstedt og opretholdt lov nr. 971/79 om udøvelse af erhvervet som optiker og om forretninger for optiske artikler, der ikke tillader en autoriseret optiker som fysisk person at drive mere end én optikerforretning.
                        
                     
                           2)
                        
                        
                           Den Hellenske Republik har tilsidesat artikel 43 EF og 48 EF, idet den har udstedt og opretholdt lov nr. 971/79 og lov nr. 2646/98 om en national ordning for socialforsorg og øvrige bestemmelser, hvorefter en juridisk person kun kan oprette en optikerforretning i Grækenland på betingelse af
                           
                                       —
                                    
                                    
                                       at tilladelsen til at oprette og drive optikerforretning er udstedt i en autoriseret optikers/fysisk persons navn, at den person, der har tilladelsen til at drive forretning, deltager med mindst 50 % i selskabskapital og i selskabets fortjeneste og tab, og at selskabet har form af et ansvarligt handelsselskab eller et kommanditselskab
                                    
                                 
                                       —
                                    
                                    
                                       at den pågældende optiker højst deltager i et andet selskab, der ejer en optikerforretning, forudsat at tilladelsen til at oprette og drive forretningen er udstedt til en anden autoriseret optiker.
                                    
                                 
                     
                           3)
                        
                        
                           Den Hellenske Republik betaler sagens omkostninger.«
                        
                     
         
               2.
            
            
               Artikel 228 EF bestemmer, at såfremt Domstolen fastslår, at en medlemsstat ikke har overholdt en forpligtelse, som påhviler den i henhold til denne traktat, skal denne stat gennemføre de til dommens opfyldelse nødvendige foranstaltninger.
            
         
               3.
            
            
               Ved skrivelse af 9. juni 2005 opfordrede Kommissionen for De Europæiske Fællesskaber den græske regering til at træffe foranstaltninger til opfyldelse af nævnte dom fra Domstolen. Kommissionen fastslog også i denne skrivelse, at lov nr. 3204/2003 ikke kunne udgøre et tilfredsstillende svar på Domstolens dom, i hvert fald ikke for så vidt angår det andet klagepunkt, eftersom retten til at oprette og drive en optikerforretning i henhold til denne lov fortsat hovedsagelig tilkommer optikere.
            
         
               4.
            
            
               Den græske regering svarede ved skrivelse af 11. august 2005. Den anførte heri, at flere bestemmelser i lov nr. 971/1979 var blevet ændret, samt at artikel 27, stk. 4, i lov nr. 2646/1998 var blevet ophævet. Den græske regering anførte navnlig, at den nye artikel 6, stk. 6, i lov nr. 971/1979 gjorde det muligt for fysiske personer med autorisation som optiker og selskaber at drive mere end en forretning, såfremt driften heraf varetoges af en optiker, som var i besiddelse af den relevante autorisation.
            
         
               5.
            
            
               Den nye artikel 7, stk. 1, i lov nr. 971/1979 gør det muligt for selskaber, uanset deres juridiske form, at åbne optikerforretninger, såfremt: 1) for så vidt angår personlige selskaber, at flertallet af selskabsdeltagerne og butiksbestyreren eller flertallet af butiksbestyrere, er autoriserede optikere; 2) for så vidt angår anpartsselskaber, at mere end halvdelen af selskabsdeltagerne, som ejer mere end halvdelen af selskabskapitalen, er autoriserede optikere, og 3) for så vidt angår aktieselskaber, at mindst 51 % af aktiekapitalen ejes af optikere, som er borgere i Den Europæiske Union og besidder de kvalifikationer, som er fastsat i lov nr. 971/1979 og i præsidentdekret nr. 231/1998 og 165/2000, som ændret ved præsidentdekret nr. 373/2001.
            
         
               6.
            
            
               Kommissionen gør gældende, at den nye artikel 7, stk. 1, i lov nr. 971/1979 ikke udgør et tilfredsstillende svar på det andet klagepunkt. Bestemmelsen indeholder fortsat et krav om, at optikerforretninger skal ejes af autoriserede optikere, eftersom disse fortsat enten skal udgør flertallet af selskabsdeltagerne eller besidde mere end halvdelen af selskabskapitalen.
            
         
               7.
            
            
               Der består følgelig stadig begrænsning for udøvelsen af den frie etableringsret i Grækenland for selskaber i andre medlemsstater, for så vidt som disse under ingen omstændigheder alene kan være ejer af en optikerforretning. Denne begrænsning kan ikke begrundes i nødvendigheden af at sikre et højt beskyttelsesniveau for folkesundheden. Som Domstolen fastslog i sag C-140/03, kan dette mål »opnås ved foranstaltninger, der er mindre restriktive for fysiske og juridiske personers etableringsfrihed, som f.eks. ved krav om tilstedeværelse af autoriserede optikere som ansatte eller medejere i hver optikerforretning, regler om ansvar som følge af tredjemands handlinger, såvel som regler, der pålægger en erhvervsforsikring« (præmis 35).
            
         
               8.
            
            
               Kommissionen mener derfor, at Den Hellenske Republik med den nye bestemmelse i artikel 7, stk. 1, i lov nr. 971/1979 fortsat tilsidesætter forpligtelser, som påhviler den i henhold til artikel 43 EF og 48 EF. De bestemmelser, som Den Hellenske Republik har indført, udgør derfor kun en delvis opfyldelse af Domstolens dom angivet ovenfor under punkt 1.
            
         
               9.
            
            
               På dette grundlag mener Kommissionen, at Den Hellenske Republik endnu ikke har truffet alle nødvendige foranstaltninger for at opfylde Domstolens dom af 21. april 2005 i sag C-140/03, Kommissionen mod Den Hellenske Republik, angående begrænsninger for åbning og drift af optikerforretninger i strid med artikel 43 EF og 48 EF.